Έναν μάρτυρα-κλειδί στη δολοφονία του Ζακ Κωστόπουλου, ο οποίος παραμένει επισήμως άγνωστος για τις διωκτικές Αρχές, αποκαλύπτει έκθεση του ερευνητικού κέντρου Forensic Architecture. Πρόκειται για έναν άνδρα που φορά κίτρινο μπλουζάκι και φαίνεται να κρατά ένα πτυσσόμενο γκλοπ, μιλώντας παράλληλα στους αστυνομικούς και το πλήρωμα του ΕΚΑΒ στη σκηνή της δολοφονίας. Παρά το διαθέσιμο οπτικοακουστικό υλικό, όμως, όπως αναφέρεται στην έκθεση της ανεξάρτητης ομάδας, η Αστυνομία δηλώνει ότι δεν μπορεί να εντοπίσει την ταυτότητα και τον ρόλο του μυστηριώδη άνδρα με το κίτρινο μπλουζάκι.

Η ομάδα του Forensic Architecture είχε γίνει γνωστή όταν φώτισε πτυχές και λεπτομέρειες –κυρίως τη στάση της Αστυνομίας- στην υπόθεση της δολοφονίας του Παύλου Φύσσα. Με την ίδια μέθοδο, η ομάδα μελέτησε τη σκηνή της δολοφονίας του Ζακ Κωστόπουλου, τον περασμένο Σεπτέμβριο στον πεζόδρομο της Γλάδστωνος στην Ομόνοια, παρουσιάζοντας ένα βίντεο διάρκειας 6,5 λεπτών.

Από τις κάμερες ασφαλείας και τα βίντεο αυτοπτών μαρτύρων, προκύπτει ότι ο τύπος με το κίτρινο μπλουζάκι εμφανίζεται αρχικά να εμποδίζει τον Ζακ από το να μπει στο αρτοποιείο «Βενέτης» απέναντι από το κοσμηματοπωλείο, όπου δολοφονήθηκε.

VICE Video: Αυτός Ήταν ο Ζακ

Παρακολουθήστε όλα τα βίντεo του VICE, μέσω της νέας σελίδας VICE Video Greece στο Facebook

Λίγα λεπτά αργότερα, όταν ο κοσμηματοπώλης και ο μεσίτης χτυπούν τον Ζακ στη βιτρίνα του καταστήματος, ο ίδιος άγνωστος άνδρας βρίσκεται ακριβώς δίπλα τους, παρακολουθεί τη σκηνή και μιλά στο τηλέφωνο. Πριν το κλείσει, ακούγεται να λέει «στον Βενέτη, στον Βενέτη έλα». Στη συνέχεια, φαίνεται να μιλά στον αστυνομικό της ομάδας Ζήτα που έφθασε στο σημείο, το ίδιο και στον διασώστη του ΕΚΑΒ. Ο ίδιος άνθωπος, όπως φαίνεται στο βίντεο της έκθεσης του Forensic Architecture, κρατά ένα πτυσσόμενο γκλοπ, σαν κι αυτό που έχουν στον εξοπλισμό τους οι αστυνομικοί.

Το πιο εντυπωσιακό είναι ότι, παρά το πλούσιο υλικό, η Αστυνομία έχει σπεύσει να απαντήσει δύο φορές στον ανακριτή που ερευνά την υπόθεση, ότι δεν γνωρίζει την ταυτότητα του ανθρώπου με το κίτρινο μπλουζάκι.

Για τα καλύτερα θέματα του VICE Greece, γραφτείτε στο εβδομαδιαίο Newsletter μας.

Περισσότερα από το VICE